<classify> WAZIRI Mkuu, Kassim Majaliwa ameeleza kutoridhishwa na kuchelewa kwa mradi wa ujenzi wa barabara ya kiwango cha lami kutoka Kabingo wilaya ya Kakonko mkoani Kigoma hadi Nyakanazi wilaya ya Biharamulo mkoani Kagera.Amesema serikali haitasita kuvunja mkataba na mkandarasi wa mradi huo, kampuni ya Nyanza Roads Works Construction. Majaliwa alisema hayo alipokuwa akikagua ujenzi wa mradi huo akiwa njiani kuelekea mkoani Kagera, baada ya kumaliza ziara ya kiserikali ya siku nne mkoani Kigoma.Alisema kuwa ujenzi huo ulioanza mwaka 2014, umechukua muda mrefu kumalizika ambapo hadi sasa hakuna hata kipande kidogo cha lami kilichokamilika na wananchi kuanza kutumia.Aliagiza kuwa hadi kufikia Aprili mwaka huu, sehemu kubwa ya lami iwe imewekwa na wananchi waanze kutumia. Waziri Mkuu alisema kuwa serikali imeamua kuwapa nafasi wakandarasi wazalendo ili kukuza uzoefu wa kampuni zao na kukuza mitaji, lakini kampuni hizo zimekuwa zikiiangusha serikali na hivyo kuondoa imani ya serikali kwa kampuni hizo.Akitoa taarifa ya maendeleo ya mradi, Mhandisi Mshauri wa mradi huo, Jamal Jelal alisema kuwa mradi huo wa miezi 24 ulioanza mwaka 2014 ulipaswa kuwa umekamilika mwaka 2016, lakini hadi sasa umefikia asilimia 60 ya utekelezaji. Robert alisema kuwa hadi sasa kiasi Sh bilioni 20 zimelipwa kwa mkandarasi kampuni ya Nyanza Roads Works, kati ya Sh bilioni 21 ambazo ilikuwa inadai kwa nyakati tofauti.Akijitetea kuhusu kuchelewa kwa mradi Kaimu Mhandisi Mkazi wa mradi huo kutoka kampuni ya Nyanza Roads Works Ltd, Sebowa Robert alisema kuwa kuchelewa kutolewa kwa fedha baada ya kuwasilisha cheti cha hatua mbalimbali za utekelezaji wa mradi ni miongoni mwa mambo yaliyochangia kuchelewa kwa mradi. Jelal alisema kuwa pia walikuwa na upungufu wa vifaa na kufikia mwishoni mwa mwezi huu watakuwa wameleta mashine ya kuchanganya lami na mradi utaenda kwa kasi inayotakiwa.  <topic>: KITAIFA 